সাইবার হামলার শিকার ইউক্রেন রেল! বন্ধ অনলাইন টিকিট বুকিং

ওয়েব ডেস্ক: যুদ্ধবিরতি নিয়ে টানাপড়েন চলছেই। এর মাঝে বড় বিপদে পড়ল ইউক্রেন (Ukraine)। এবার ভয়ঙ্কর এক সাইবার হামলার (Cyber Attack) শিকার হল ইউক্রেনের রেল সংস্থা ‘ইউক্রজালিজনিৎসিয়া’ (Ukrzaliznytsia)। সোমবার ইউক্রেনের রেল সংস্থা জানিয়েছে, অনলাইন টিকিটিং (Online Ticketing) ব্যবস্থায় বড় ধরনের সাইবার হামলা হয়েছে। যদিও এই হামলার নেপথ্যে কারা রয়েছে, তা এখনও স্পষ্ট নয়।

তবে ইউক্রেনে দেশজুড়ে রেল পরিষেবা আপাতত স্বাভাবিক রয়েছে এবং ট্রেন নির্ধারিত সময়েই চলছে বলে আশ্বস্ত করেছে ইউক্রজালিজনিৎসিয়া। রেল কর্তৃপক্ষ আরও জানিয়েছে যে, অনলাইন ব্যবস্থা পুনরুদ্ধারের কাজ চলছে। তবে ততক্ষণ পর্যন্ত যাত্রীদের অফলাইনে কাউন্টারে গিয়ে বা ট্রেনে উঠে টিকিট কাটার জন্য বলা হয়েছে। রবিবার থেকেই এই সমস্যার দিকটি নজরে আসে সংস্থার, যার পরেই যাত্রীদের সতর্ক করা হয়।

আরও পড়ুন: ফের বৈঠকে রাশিয়া-ইউক্রেন! মধ্যস্থতায় আমেরিকা, এবার কী হবে?

আসলে ইউক্রেনের রেলের অনলাইন সার্ভারে এই সাইবার হামলার ঘটনাটি এমন এক সময় ঘটল, যখন রাশিয়া ও ইউক্রেনের মধ্যে সাময়িক যুদ্ধবিরতি কার্যকরের বিষয়ে আলোচনা চলছিল। সোমবার সৌদি আরবের রিয়াধে মার্কিন যুক্তরাষ্ট্রের মধ্যস্থতায় একটি বৈঠকে বসেছিল রাশিয়া (Russia)। সেখানে যুদ্ধবিরতির শর্তাবলী নিয়ে আলোচনা হয়েছে বলে খবর। এরই মধ্যে ইউক্রেন রেলের অনলাইন ব্যবস্থায় হামলা, সাইবার যুদ্ধের সম্ভাবনাকে উস্কে দিয়েছে।

উল্লেখ্য, রাশিয়ার সঙ্গে যুদ্ধ শুরু হওয়ার পর ২০২২ সাল থেকে ইউক্রেন তার আকাশপথ বন্ধ করে দেয়। ক্ষেপণাস্ত্র ও ড্রোন হামলার আশঙ্কায় ফ্লাইট চলাচল নিষিদ্ধ করা হয়। ফলে ইউক্রেনের অভ্যন্তরীণ ও আন্তর্জাতিক যোগাযোগের প্রধান মাধ্যম হয়ে ওঠে রেল। এই পরিস্থিতিতে রেলের অনলাইন ব্যবস্থায় সাইবার হামলা দেশটির যোগাযোগ ব্যবস্থাকে বিপর্যস্ত করতে পারে বলে আশঙ্কা করা হচ্ছে।